**Partiprogram for Ås Arbeiderparti 2023-2027:**

**Et rettferdig, trygt og grønt Ås**

Ås kommune er ifølge flere nasjonale undersøkelser blant de aller mest effektive kommunene i landet, med høy kvalitet på velferdstjenestene. Kommunen skårer også høyt på næringslivsvennlighet. Det er en utvikling Ås Arbeiderparti vil bygge videre på og forsterke i neste periode.

Arbeiderpartiet ønsker en rettferdig, trygg og grønn utvikling av Ås kommune. Da må alle inkluderes, uavhengig av sosial bakgrunn, inntekt, kjønn, seksuell orientering, funksjonsevne, religion og etnisitet. Vi tror på at alle har noe bidra med. Derfor må vi sørge for at flest mulig får brukt sine ressurser i arbeidslivet, samfunnslivet og frivilligheten.

Ås Kommune har de siste årene gjennomført flere store utbyggingsprosjekter for å være i forkant av befolkningsvekst og sørge for gode tilbud til barn, ungdom og eldre. Det er foretatt utbygginger av Solberg skole, Rustad skole, Åsgård skole, Moer sykehjem, Moertunet, Åshallen og Nordby barnehage ved hjelp av midler fra eiendomsskatt, lån og egne midler. Dette gir et bedre tilbud innen skole, eldreomsorg og barnehage, men gir også kommunen en krevende økonomisk situasjon i noen år.

For Ås Arbeiderparti er det viktig å sørge for en ansvarlig og stram økonomistyring de neste fire årene. Vårt valgprogram inneholder derfor ikke mange nye løfter med høye kostnader. I en krevende økonomisk situasjon og urolig tid for verden, er det viktigst å sørge for trygghet, ansvarlighet og sosial rettferdighet.

Høye strømpriser, økt rente og prisvekst er krevende for mange innbyggere. Ås Arbeiderparti er derfor opptatt av å holde kommunale avgifter og brukerbetalinger på et lavt nivå. Eiendomsskatten skal ikke økes i perioden.

Klima- og miljøutfordringen er vår tids største utfordring. Ås Arbeiderparti vil forsterke innsatsen for å redusere utslipp i tråd med våre klimamål, og ta vare på dyrka mark og viktige natur- og friluftsområder til glede for våre innbyggere. Med NMBU plassert i kommunen har vi en unik mulighet til å samarbeide om å utvikle et bærekraftig næringsliv og tiltrekke oss flere arbeidsplasser.

Ås Arbeiderparti ber om tillit til å fortsette arbeidet med å utvikle Ås kommune videre på en rettferdig, trygg og grønn måte. Valgprogrammet sier noe om våre verdier og viktigste prioriteringer framover.
Vi håper du leser, og ta gjerne kontakt med oss.

## Trygg og rettferdig styring av Ås kommune - hovedoppgaver og saker 2023-2027

**Ås Arbeiderpartis hovedoppgaver i perioden:**

* Fortsette å utvikle gode velferdstjenester til befolkningen med en trygg og ansvarlig kommuneøkonomi.
* Gode skoler som bygger på kunnskap og felleskap, med nok lærere og ressurser for hver enkelt elev. Flere elever må fullføre skoleløpet.
* Redusere forskjellene i Ås, og gjøre hverdagen bedre for barn som vokser opp i lavinntektsfamilier.
* Gode barnehageplasser til alle barn i Ås.
* Styrke hjemmetjenestene til innbyggere som har omsorgsbehov. Slik får flere muligheten til å bo hjemme lenger.
* Gi gode tjenester ved nye Moer sykehjem og bygge ut omsorgsboliger i takt med behovet.
* Redusere klimagassutslipp i tråd med kommunens klimamål.
* Føre en bærekraftig arealpolitikk, hvor dyrka mark og viktige natur- og friluftsområder sikres.
* Legge til rette for flere og varierte boliger for alle.
* Skape et attraktivt Ås sentrum med flere butikker, restauranter, boliger og arbeidsplasser.
* Næringsutvikling og flere kortreiste arbeidsplasser i hele kommunen.
* Stram økonomistyring og redusere kommunens gjeld.
* Styrke vedlikeholdet av kommunale bygg og anlegg, for å utsette behovet for nye store investeringsprosjekter
* Ikke øke eiendomsskatten, men beholde satsen på maksimalt dagens nivå. Dette for å opprettholde tjenestetilbudet innen skole, eldreomsorg, barnehager og andre velferdstjenester. Ås Arbeiderparti vil jobbe for å redusere eiendomsskatten på sikt.
* Sørge for at Ås kommune tilbyr hele og faste stillinger. Det skal opprettes flere plasser for lærlinger og lærekandidater.
* Nulltoleranse mot rasisme og diskriminering og for inkludering av alle uansett bakgrunn, i hele kommunen.

**En god skole og trygg oppvekst**

Vårt mål er at alle barn i Ås skal vokse opp i trygghet og få utvikle sine ferdigheter i gode fellesskap. Ås Arbeiderparti vil sørge for at barnehagene og skolene i Ås er i god stand og har ressurser til å drive godt.

Ås Arbeiderparti har gjennom flere år prioritert utbygging av skolebygg for å sikre gode omgivelser rundt barnas læring og lek. Fra høsten 2023 står nye Åsgård skole klar, og nye Solberg og Rustad skole er allerede tatt i bruk. Når skolebyggene er på plass, skal vi styrke innholdet i skolen. Kvalifiserte ansatte er nødvendig for elevenes læring, lek og trivsel. Det er derfor viktig å rekruttere og beholde dyktige ansatte i skoler og barnehager. Elevene skal sikres tilpasset opplæring og det må skapes trygge sosiale miljøer for alle barn. Framover skal også vedlikeholdet av eksisterende skole- og barnehagebygg styrkes.

Ås Arbeiderparti vil:

* Sikre barnehageplass med god bemanning til alle barn i Ås.
* Sikre et variert barnehagetilbud med både store og små barnehager, ikke i kommersiell regi.
* Gi tilpasset opplæring og god kvalitet på undervisning i skolen.
* Sikre gode skoler som bygger på kunnskap og felleskap, med nok ansatte. Lærerne må få tid til å være lærere.
* Ås kommune skal som et minimum nå normen for lærertetthet.
* Legge til rette for etter- og videreutdanning for lærere.
* Sørge for at skolene kan tilby fysiske skolebøker til alle klassetrinn.
* Vurdere hvordan iPad og digitale verktøy fungerer i skolen.
* Ha nulltoleranse mot mobbing, og sørge for at det jobbes systematisk for trivsel og godt læringsmiljø for alle skoleelever og barnehagebarn i et enhetlig system.
* Bekjempe ungdomskriminalitet og rusproblemer blant unge.
* Ha et godt psykisk helsetilbud og styrke helsesykepleiertilbudet på skolene. Tilbudet må nå både gutter og jenter.
* På begge ungdomsskolene skal det være en 100 % helsesykepleierstilling, som er tilgjengelig hver dag.
* Styrke seksualundervisningen ved skolene.
* Jobbe for matglede og sunt kosthold i skolene, og gjenåpne kantinene i ungdomsskolen.
* Styrke vedlikeholdet av eksisterende skole- og barnehagebygg.
* Skolekapasiteten skal bygges ut i takt med behovet.
* Vurdere skolestrukturen i kommunen.
* Sikre trygge og gode skoleveier.
* Sørge for et godt og variert SFO-tilbud og gjennomføre regjeringens mål om utvidelse av billigere SFO.
* Ha et godt tilbud om leksehjelp for elevene, og foreta en gjennomgang av lekser i Ås-skolen.
* Trafikalt grunnkurs skal innføres som valgfag ved begge ungdomsskolene i kommunen
* Kommunens skoler skal jobbe aktivt mot ekstremisme, og jobbe for at alle klasser skal kunne besøke Utøya.
* Innføre et prøveprosjekt med gratis sanitærartikler på kommunens ungdomsskoler

**God alderdom og trygg eldreomsorg**

Mennesker i alle livsfaser skal kunne leve gode og aktive liv i Ås. Ås Arbeiderparti vil derfor legge til rette for sosiale miljøer, boliger for seniorer, et godt velferdstilbud og et variert tilbud innen kultur og frivillighet. Eldre skal få leve sine liv i Ås på egne premisser.

De aller fleste ønsker å bo hjemme så lenge som mulig. Ås Arbeiderparti vil derfor legge til rette for at det skal være enkelt og trygt å bo hjemme gjennom en styrket hjemmetjeneste med dyktige ansatte, velferdsteknologi og trygghetsalarmer. For innbyggere med større omsorgsbehov vil Ås Arbeiderparti tilby gode tjenester gjennom omsorgsboliger og flere sykehjemsplasser. Moer sykehjem ble utvidet med et tilbygg i 2022 og vil sikre god kapasitet i eldreomsorgen i Ås i mange år framover.

Ås Arbeiderparti vil:

* Legge til rette for at innbyggere med omsorgsbehov kan bo hjemme så lenge de vil, gjennom en styrket hjemmetjeneste med ansatte med god kompetanse.
* Utvide antall sykehjemsplasser i takt med behovet gjennom nybygget på Moer sykehjem.
* Sikre innbyggere enerom i pleie- og omsorgsinstitusjoner.
* Jobbe for god rekruttering av fagutdannete og utvikle en heltidskultur i pleie- og omsorgssektoren.
* Unngå privatisering og kommersialisering av eldreomsorgen.
* Utvide og styrke tilbudet til unge voksne med omsorgsbehov.
* Sørge for et godt og variert mattilbud for eldre i omsorgstjenestene.
* Legge til rette for at eldre i Ås kan leve aktive og gode liv.
* Vurdere nye former for botilbud for eldre

**Næring, bolig og arealutvikling:**

Ås Arbeiderparti vil utvikle kommunen på en bærekraftig måte. Det gjør vi med ivaretakelse av gode bomiljøer, dyrka mark og natur- og friluftsområder. Det meste av nye boligområder bør legges nær toget, og hvor det er plass i skole, barnehage og omsorg. Ellers bør nye boligområder legges ved veletablerte bussruter med hyppige avganger. Ås Arbeiderparti mener det er et stort potensial for mer næringsutvikling i kommunen. Det må derfor jobbes videre med å skape flere arbeidsplasser nær der innbyggerne bor.

I Ås er nærmere 40 % av arealene dyrka og dyrkbar jord. I en urolig internasjonal tid er bevaring av matjorda i Ås blitt enda viktigere for landets matforsyning og beredskap.

Ås Arbeiderparti vil:

* Legge til rette for næringsutvikling og flere kortreiste arbeidsplasser i hele kommunen.
* Jobbe videre med å avklare hvilke behov det er for flere næringsarealer i kommunen, og hvor de kan ligge.
* Se på muligheten for å utvikle næringsområde ved Tusenfryd og i Vinterbro-området.
* Ta vare på gode bomiljøer i hele kommunen, og legge til rette for flere og varierte boliger, som passer for innbyggere i alle livsfaser.
* Føre en bærekraftig arealpolitikk, hvor dyrka mark og viktige natur- og friluftsområder sikres.
* Ikke omdisponere mer dyrka mark, men ta vare på og utvikle landbruksnæring, matproduksjon og kulturlandskap.
* Legge til rette for planlagte utbygginger med en variert boligmasse på Solberg, Tømrernes feriehjem/Askehaugåsen, Dyster Eldor, Moer, Vollskogen og i Ås sentrum.
* Skape et mer attraktivt Ås sentrum og legge til rette for flere butikker, restauranter, boliger, og arbeidsplasser.
* Jobbe for et hotell i Ås sentrum.
* Gjennomføre planen om å bygge 5000 nye boliger i hele Ås kommune.
* Legge til rette for 4500 kvm med nye lekeplasser i Ås sentralområde.
* Ta vare på dagens småhusbebyggelse og gode bomiljøer på Moer, Kaja, Rustad, Nordby og Solberg.

**Klima og natur – rammen rundt all politikk**

Klimakrisen er vår tids største utfordring. Klima- og miljøhensyn må derfor være gjennomgående i alt kommunen gjør. Det handler om alt fra drift og bygg, i arealpolitikken, til å legge bedre til rette for gående og syklende gjennom gang- og sykkelveier og sykkelparkering. Det må bli lettere for innbyggerne i kommunen å leve mer bærekraftig og miljøvennlig. Ås Arbeiderparti vil i neste periode redusere klimagassutslipp i tråd med kommunens klimamål.

Nærhet til friluftsområder er viktig for innbyggernes livskvalitet, helse og trivsel. Med flere innbyggere og boligutbygginger, blir det en enda viktigere å ta vare på de natur- og friluftsområdene som er igjen. Ås Arbeiderparti vil sikre innbyggerne nærhet til både større sammenhengende skogsområder, grønne lunger og parker i tettbygde strøk.

Ås Arbeiderparti vil:

* Redusere de direkte klimagassutslippene i Ås kommune i tråd med kommunens klimamål.
* Utvikle klimabudsjett og klimaregnskap årlig fra kommunen
* Styrke arbeidet med klimavennlige anskaffelser.
* Bevare viktige natur og friluftsområder, større sammenhengende friluftsområder og grønne lunger/parker og sikre varige grenser for utbygging. Dette gjelder bl.a. Nordbymarka og andre friluftsområder for skoler, barnehager og beboere i hele Ås kommune.
* Jobbe for bedre kollektivtilbud med tog og buss i hele kommunen, også mellom nord og sør.
* Gjøre det enklere for befolkningen å gå. Vi vil derfor jobbe for at stier og trygge skoleveier bevares, og løfte arbeidet for gående i kommunens strategier.
* Bygge flere sykkelveier, gangveier og sykkelfelt i Ås, gjennom samarbeid med fylkeskommunen og andre aktører.
* Nye kjøretøyer i kommunen skal være nullutslippskjøretøyer.
* Stille strenge klima- og miljøkrav i private plan- og byggeprosjekter, og kreve fossilfrie anleggsplasser.
* Stille krav om fossilfire anleggsplasser i kommunens egne byggeprosjekter.
* Jobbe for redusert energibruk og miljøvennlige energiformer i kommunale bygg.
* Redusere matsvinn og legge til rette for mer kortreist mat i kommunale tjenester.
* Bidra til å bedre vannkvaliteten i Årungen, Oslofjorden og andre vann og vassdrag.
* Jobbe for nitrogrensing også ved Søndre Follo renseanlegg.
* Videreutvikle Breivoll, Kinnsåsen og Stuene til felles friområder til glede for innbyggerne i Ås.
* Vurdere muligheten for et gjenbrukssenter i Ås
* Bygge solceller på nye kommunale bygg, og vurdere å anlegge solceller i eksisterende.
* Nye kommunale bygg skal være nullutslippsbygg.
* Ha et godt samarbeid mellom kommunen og NMBU for å styrke innsats for miljøet.
* Jobbe for at alle kommunale institusjoner reduserer bruk av plast.

**Trygt og seriøst arbeidsliv**

Ås kommune er en av de største arbeidsgiverne i kommunen. For Ås Arbeiderparti er det viktig at kommunen er en seriøs og god arbeidsgiver, som involverer de ansatte og ivaretar deres rettigheter. Trygge rammer gjør de ansatte bedre i stand til å levere gode velferdstjenester til innbyggerne.

En trygg jobb og en lønn å leve av, er avgjørende for å oppleve trygghet i hverdagen. Ås Arbeiderparti mener kommunen må bruke sin innkjøpsmakt for å sikre anstendige arbeidsforhold, også i privat næringsliv. Derfor har vi vært en av forkjemperne for innføringen av «Ås-modellen» for et seriøst arbeidsliv i byggebransjen. Modellen stiller krav til bruk av faste ansatte, faglærte håndverkere, lærlinger og seriøse arbeidsforhold ved kommunale innkjøp. Den er blant annet tatt i bruk ved anbudet på nye Åsgård skole. Ås Arbeiderparti vil videreføre arbeidet med modellen, og sørge for nok ressurser til oppfølging og kontroll.

Ås Arbeiderparti vil:

* Sørge for at Ås kommune er en trygg og god arbeidsplass gjennom et godt trepartssamarbeid.
* Jobbe for flere hele og faste stillinger i Ås kommune.
* Sørge for at velferdstjenester gjennomføres av det offentlige eller av ideelle, og si nei til forslag om privatisering og konkurranseutsetting av velferdstjenester til kommersielle aktører.
* Følge opp arbeidet med «Ås-modellen for et seriøst arbeidsliv» og bekjempe arbeidslivskriminalitet, sosial dumping og svart økonomi.
* Jobbe for flere lærlinger og lærekandidater i kommunens egen virksomhet.
* Jobbe for bedre inkludering av unge, mennesker med nedsatt funksjonsevne og for varig tilrettelegging i arbeidslivet.
* Opprette sommerjobber for ungdom i kommunen.

**Kultur, Idrett, frivillighet og møteplasser**

Vi trenger ikke bare noe å leve av, men også noe å leve for. Ås Arbeiderparti vil legge til rette for at innbyggere kan leve meningsfylte og aktive liv i hele kommunen. Idrett, kultur og frivillighet er viktig for innbyggerne og viktig for lokalsamfunnet.

Utbygging av flerbrukshaller ved Åsgård, Rustad, Solberg skole og ved Ås videregående øker idrettshallkapasiteten i kommunen betraktelig. Ås Arbeiderparti vil støtte opp under kulturlivet i kommunen, og legge til rette for gode arenaer for utøvende kunst og kultur i hele kommunen.

Ås Arbeiderparti vil:

* Legge til rette for et godt og variert kulturtilbud i hele kommunen.
* Sørge for gode tilbud for barn og unge, med tilgjengelige idrettsarenaer og flere møteplasser.
* Legge til rette for gode åpningstider og tilgjengelighet for idrettslaget i svømmehallene.
* Legge til rette for lokaler for frivilligheten.
* Videreføre bibliotekene på Nordby og i Ås.
* Opprettholde et variert tilbud på ungdomsklubbene i Nordby og Ås.
* Styrke tilbudet ved Kulturskolen
* Videreutvikle utlånsordningen av fritidsutstyr til barn og unge.
* Videreføre støtten til korpsene.
* Jobbe for universell utforming i kommunale bygg, og flere handicap-parkeringsplasser¨
* Jobbe for sosiale sommertilbud for barn og unge i Ås
* Legge til rette for kunst som helsefremmende tiltak
* Jobbe for gratis sosiale sommertilbud for barn og unge i Ås

**Helse**

Forebyggende helsearbeid er viktig for å gi innbyggere mulighet til å være friske og delta aktivt i arbeids- og samfunnsliv. Det er også viktig som en sosial arena. Arbeiderpartiet vil beholde og styrke viktige forebyggende tiltak i kommunen.

Ås Arbeiderparti vil:

* Bevare og styrke viktig forebyggende helsearbeid som Frisklivssentralen, Aktiv på Dagtid og fysioterapi- og ergoterapitjenester.
* Sørge for et godt psykisk helsetilbud, og videreutvikle tilbudet ved helsestasjonene.
* Gi god og trygg barselomsorg, slik at alle barn får en god start på livet.
* Rekruttere flere fastleger, slik at alle innbyggere får et godt grunnleggende helsetilbud.
* jobbe for at fastleger blir avlastet for arbeid som kan utføres av annet fagpersonale
* Sørge for god tilgjengelighet og nok ressurser til det kommunale fastlegekontoret.
* Sikre et godt barnevernstilbud i Ås gjennom god kvalitet, tilbud og drift i egen regi istedenfor kjøp fra private kommersielle.
* Sikre god rehabilitering og oppfølging av personer med ervervede hjerneskader.

**Gode liv for unge og studenter~~:~~**

Ås har et godt etablert studentmiljø. Både campus og fagområdene på universitetet er i stadig vekst. Kommunale tjenester er viktig for at studenter som kommer fra hele landet – og fra andre steder i verden – skal trives i vår kommune. Vi i Ås Arbeiderparti ønsker å legge til rette for at studentene skal trives her, og ønske å bosette seg her fast. Vi vil fortsette samarbeidet mellom studentene og lokalsamfunnet, og sørge for at studentene føler seg velkomne og som en del av lokalsamfunnene.

Ås har en ung befolkning, hvor det er mange familier og unge i etableringsfasen. Ås Arbeiderparti vil fortsette å sikre gode tilbud ved barnehagene og skolene, samt gode boområder. Vi vil ta vare på viktige lokale turområder og vi vil utvikle sentrumsområdene og kulturtilbudene slikt at det blir godt for unge og studenter å bo i Ås.

Ås Arbeiderparti vil

* Fortsette samarbeidet mellom kommunen, Studentsamskipnaden og NMBU om å tilby et godt og gratis helsetilbud for unge under 25 år og studenter, innen blant annet seksuell helse, psykisk helse og livsstilsproblemer.
* Arbeide for at det er nok boliger til unge i etableringsfasen, gjennom ordninger som «leie-til eie», og jobbe for mer støtte gjennom Husbanken.
* Legge til rette for gode og trygge bomiljøer med harmoni mellom studenter og øvrig befolkning.
* Legge til rette for flere møteplasser, fritidsaktiviteter og sosiale tilbud for unge og studenter i Ås.
* Samarbeide med ungdomsrådet om å tilby felles opplæring for kommunens elevråd ved oppstart hvert år.
* Innføre et tilbud om helsestasjon for ungdom med base Nordby/Vinterbro minst en ettermiddag/kveld i uken.
* Fortsette tilbudet med støtte til studenter som melder flytting til Ås. Det er gunstig for kommunen.
* Legge til rette for bygging av flere studentboliger, slik at alle studenter som vil bo i Ås får muligheten